Kasper Hjulmand

Kasper Hjulmand (født 9. april 1972 i Gandrup, opvokset i Auning) er en tidligere dansk fodboldspiller og nuværende dansk landstræner for Danmarks herrefodboldslandshold. Han stod i to separate perioder i spidsen for superligaklubben FC Nordsjælland (2011-14 og 2016-19). I den mellemliggende periode stod han ved roret for den tyske bundesligaklub Mainz 05. Han overtog i sommeren 2020 landstrænerjobbet for Danmarks herrefodboldslandshold fra norske Åge Hareide.

Baggrund 
Hjulmand er opvokset i Auning på Djursland som søn af et lærerpar. Han har en bror, Simon, som er udviklingshæmmet og en søster, Rikke, der som 15-årig opnåede at blive Randers-seniormester i badminton både i single og mixdouble. Som 19-årig begyndte han på Vejle Idrætshøjskole. Efter højskoleopholdet studerede han idræt på Københavns Universitet. Han er gift med Vibeke Hjulmand. Parret har sammen tre børn og er bosiddende i Lillerød.

Spillerkarriere 
Hjulmand spillede for Randers Freja, Herlev IF og B.93 som aktiv. Han indstillede karrieren i en alder af 26 år efter syv operationer i knæet.

Trænerkarriere 
Efter tidligere (2006-08) at have været cheftræner i Lyngby overtog Hjulmand posten som cheftræner i FC Nordsjælland i sommeren 2011. Han afløste Morten Wieghorst, da denne blev træner for U/21 landsholdet. I Hjulmands første år som cheftræner for FC Nordsjælland førte han klubben frem til dens første DM-guld og direkte indtræden i Champions League gruppespil.

Den 15. maj 2014 meddelte den tyske klub Mainz 05 at Hjulmand fra den nye sæson og tre år frem, skulle være klubbens nye træner. Allerede i februar 2015 blev han imidlertid fyret i Mainz. I december 2015 blev det offentliggjort, at Kasper Hjulmand fra 1. januar 2016 igen skulle være cheftræner for FC Nordsjælland. Her var han indtil begyndelsen på slutspillet i foråret 2019.

Landsholdet 
I juni 2019 offentliggjorde DBU, at de havde ansat Hjulmand som ny træner for A-landsholdet med virkning fra sommeren 2020 efter afslutningen af EM-slutrunden. Den daværende landstræner, Åge Hareide, havde kontraktudløb til den tid, og han fik mulighed for at kvalificere holdet til slutrunden og gennemføre denne.

Imidlertid blev EM-slutrunden udskudt og endte med at blive afholdt i juni-juli 2021. Derfor blev det Hjulmand, der stod i spidsen for det danske landshold ved denne begivenhed.

Hans første opgaver var imidlertid kampe i Nations League i efteråret 2020, og første kamp var mod verdensranglistens nummer ét, , som Danmark tabte 0-2. Danmark tabte også returkampen mod Belgien, men vandt samtidig over  på udebane. I foråret 2021 spillede Danmark de første kampe i VM-kvalifikationen med stor succes, og der var derfor store forventninger til det danske holds deltagelse i den udsatte EM-slutrunde.

Slutrunden fik imidlertid den værst mulige indledning. På hjemmebane i Parken mødte Danmark , men selve kampen blev overskygget af Christian Eriksens kollaps kort før pausen. Det danske hold blev presset til at genoptage kampen efter en længere pause, men tabte kampen 0-1.

Hjulmand og spillerne fik dog bearbejdet chokket med Eriksens kollaps og efter et nyt nederlag til Belgien, betød en sejr over  og puljens øvrige resultater, at Danmark gik videre til knockoutrunden, hvor det blev til sejre over  og , inden  med en snæver sejr vandt over Danmark i semifinalen.

Andet virke 
Hjulmand er uddannet B.Sc. i idræt med speciale i coaching fra Københavns Universitet.

Han har ofte været benyttet som ekspert i TV. Blandt andet for DR1 ved VM i Sydafrika i 2010 og ved EM i 2012.

Hæder 
I 2021 blev han kåret til prisen som Årets leder, der uddeles af organisationen Lederne.

Referencer

Eksterne henvisninger 
 

Fodboldspillere fra Danmark
Fodboldspillere fra Randers Freja
Fodboldspillere fra B.93
Fodboldtrænere fra Danmark
Fodboldtrænere fra Lyngby Boldklub
Fodboldtrænere fra FC Nordsjælland
Trænere for Danmarks fodboldlandshold